โฆษิต เชื่อศก.ไทยปีนี้โต6%
ประธานกรรมการบริหาร ธนาคารกรุงเทพ มั่นใจปีนี้เศรษฐกิจไทยจะโตได้ร้อยละ 6
9 ก.ค. 2553

ประธานกรรมการบริหาร ธนาคารกรุงเทพ มั่นใจปีนี้เศรษฐกิจไทยจะโตได้ร้อยละ 6 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ  กล่าวว่า เศรษฐกิจไทยในปีนี้จะเติบโตได้ร้อยละ 6 ซึ่งสอดคล้องกับการที่รัฐบาลได้ตั้งเป้าไว้ ส่วนปีหน้าจะเติบโตได้ร้อยละ 7 ตามที่กองทุนการเงินระหว่างประเทศ หรือ ไอเอ็มเอฟ คาดการณ์ไว้หรือไม่นั้นยังไม่แน่ใจ เนื่องจากการขยายตัวของเศรษฐกิจไทยในช่วงที่ผ่านมายังติดขัดจากปัญหาการชุมนุมทางการเมือง และกฎระเบียบการลงทุนในพื้นที่มาบตาพุด 
อย่างไรก็ตาม มองว่าเสถียรภาพทางเศรษฐกิจไทยยังมีความเข้มแข็ง ไม่มีปัญหาอัตราเงินเฟ้อ ฐานะการคลังดี ดุลบัญชีการค้า และดุลบัญชีเดินสะพัดเกินดุล ส่วนการขยายตัวของเศรษฐกิจไทยในปีหน้า นายโฆสิต มองว่า ขึ้นอยู่กับการขับเคลื่อนของภาคเอกชนเป็นหลัก และการแก้ไขปัญหาการลงทุนในพื้นที่มาบตาพุด ส่วนปัญหาหนี้สินในยุโรปนั้น หากไม่ลามถึงสถาบันการเงินเชื่อว่าจะไม่เป็นปัญหา